Ego Jocerannus nutu Dei Lingonensis Episcopus, cum pro possibilitate mea, una cum fidelibus, et filiis nostris, de negociis et commodis Lingonensis Ecclesiæ fideliter agendo disponeremus, venit ad nos Besuensis monasterii venerabilis Abbas Dom. Stephanus, humiliter et devote postulans quatenus deserta cujusdam solitudinis in territorio Attoarensium juxta flumen Ararim posita, nostræ tantum Episcopali dominationi proprie pertinentia, Deo, et fratribus Besuensis Monasterii donaremus, et supradictæ possessionis heredes illos constitueremus. Cujus justæ et rationabili peticioni citissime consentientes, et laude et consilio fidelium nostrorum Lingonensis Ecclesiæ Archidiaconorum, quicquid in villa, quæ vocatur Mentusca, Episcopali jure possidere debemus; Ecclesiam quoque ipsam cum omnibus appendiciis suis, supradicto Abbati, et successoribus ejus in posterum, salvis Ecclesiæ Lingonensis consuetudinibus, libere donamus, et Episcopali auctoritate donata confirmamus. Signum Guilenci Archid. Sign. Garnerii Archid. Sign. Ayrardi Archid. Sign. Widonis Archid. Hujus rei testes sunt Domnus Gualo Canonicus Regularium, Joczaudus Decanus Cabilon. Guilencus Mon. Albericus Mon. Rodulfus. Acta sunt hæc anno ab Incarn. Dom. MCXVIIII. Indict. XII. Epacta VII, concurrente II Apostolicæ sedis Kalixto anno primo Pontificatum regente. Lucdowico Francorum Rege, Joceranno Lingonensis Ecclesiæ Episcopatum gubernante, Duranno Notario dictante.